Јосифово - Википедија

# Јосифово

### Од Википедија, слободна енциклопедија

Внимание!
На оваа статија ѝ е потребно правилно форматирање, категоризирање, граматика, интервики и слично. Може да помогнете со тоа што ќе ја уредите и трансформирате во стандардна вики-статија.

Села во Република Македонија
Јосифово Јосифово (Република Македонија)
Општина: | Општина Валандово
Население: | околу 1500
Поштенски број: | 2462
Повикувачки број: | 034
Надморска височина: | 81 метар
Географска широчина: | 41° 19' 54" северно
Географска должина: | 22° 28' 31" источно
Веб страница: |

Јосифово е село во Општина Валандово, во околината на градот Валандово.

## [уреди] Географиja, местоположба, опис

Јосифово се наоѓа во југоисточниот дел на Република Македонија, на оддалеченост од 10 км од Валандово, во близина на течението на реката Вардар. Селото е поделено на две маала - горно и долно кои се меѓусебно раздалечени. Поголемо по површина и побројно по население е долното маало. Јосифово е ново и модерно населено место. Со белези на руралност, сепак може да се истакне дека селото е урбанизирано, со изградена канализација, две медицински установи (амбуланти), основно училиште, пошта, бензинска пумпа, културен дом, голем и мал спортски терен, маркети, земјоделски аптеки, медицинска аптека како и други погодности кои треба да ги ужива денешниот човек, особено во селска средина.

## [уреди] Историja

Во селото доминира македонско население, а во него живеат и значителен број Срби. Имено, историјата сведочи дека Србите први го населиле Јосифово, во време на српската окупација, кога ним им биле поделени најплодните земјоделски површини. Станува збор за релативно ново село, кое своето име го добило по познатиот народен херој Јосиф Јосифовски - Свештарот. Во дворот на селската амбуланта на Јосифово има поставено спомен обележје во сеќавање на херојот кој е патрон на селото. Ако се погледне во подалечната историја на Јосифово, може да се извлечат податоци за тоа дека ова село во подалечното минато било познато како Калуцково. За време на бугарската окупација, селото се викало Крумово, а за време на српската - Караѓорѓевац. Токму во времето на српската окупација,поточно во 1931 година, Јосифово (тогашен Караѓорѓевац) го зафатил силен земјотрес. Тогаш, во посета на околината па и на самото Јосифово пристигнал кралот на стара Југославија - Александар Караѓорѓевиќ.

## [уреди] Стопанство

Земјоделските култури отсекогаш биле извор на егзистенција за поголемиот дел од граѓаните на Јосифово. Интересен е фактот дека почвата во јосифовскиот атар е една од трите најплодни почви во Македонија. Затоа, во минатото а и денес, јосифовското поле изобилува со богат род на најразлични земјоделски култури. За време на поранешната СФРЈ, пласманот на земјоделските производи полесно се обезбедуваше преку ЗЗ. Црвена Ѕвезда - Јосифово, меѓутоа во денешни услови земјоделската дејност за жал, сеуште ги поминува тешките транзициски патишта. Се чини дека во последниве години, традиција стана одгледувањето на зелка. Освен тоа, во Јосифово се огледува винова лоза, бостан, компир, домати, краставици, пиперки и други култури на помали површини. Доста застапени се и овошните насади. Особено карактеристичен белег за Валандовската општина, па и за Јосифово се јапонските јаболки, кои можат да се сретнат на значителни површини. Кивите исто така успеваат во ова поднебје. Освен тоа, во Јосифово се среќаваат и насади на маслинки. Впрочем, најголемиот индивидуален производител на маслинки во Македонија е Љубиша Иванов од Јосифово, кој има насадено 450 дрвца.

## [уреди] Општествени институции

Во 1963 година, во Јосифово е формирано осумгодишното училиште. Прв директор на училиштето бил Никола Колев. При формирањето имало само четири учители, чиј број се зголемил со порастот на бројот на децата. Училиштето го носи името на македонскиот народен херој Страшо Пинџур. Во средината на осумдесеттите е изградено ново училиште, веднаш до старата зграда, со што се создадени услови за нормално изведување на наставата. Наставата се изведува на македонски јазик, а факултативно се изучува и српскиот. Од странските јазици, во ова основно училиште традиционално се изучува францускиот јазик и благодарение на извонредниот педагог Весна Аризанова од Ѓевгелија, која долги години упорно работеше со многу генерации, учениците од Страшо Пинџур успеаја да постигнат врвни успеси на многу регионални и државни натревари. Благодарение на љубовта кон францускиот јазик со која се стекнаа со помош на Аризанова, многу од тие некогашни ученици, денес се дипломирани филолози - професори, преведувачи и толкувачи на францускиот јазик. Освен францускиот се изучува и англискиот јазик, а како курсна настава од неодамна и италијанскиот. Во 1998 година почна да се работи на оспособување на старата училишна зграда и проширување на наставата во истата. Најпрво, беше изградена мини-спортска сала која адекватно ги задоволи потребите за одржување на наставата по фискултура. Во наредните години беа направени библиотеката и останатите училници. Во денешни услови, училиштето претставува модерна установа во која јосифовските ученици можат да се стекнат со квалитетно основно образование.

Црквата “Света Богородица”е лоцирана среде селото, зад училишната зграда. Изградена е по земјотресот од 1931 година, односно во 1932 година, а есента истата година била и осветена. Овој православен храм, кој е посветен на Успение на Пресвета Богородица има убав надворешен изглед. Градбата е интересна. Има триделна основа, со полукружен свод и со интересна покривна конструкција, но без куполи. Карактеристична е по својот голем црковен двор. Гробиштата се надвор од селото, западно од црквата. Влезот во храмот е од западната страна, преку двокрилна дрвена врата над која нема никаков натпис. Црквата нема и летописна книга, а нема и доволно историски податоци. За нејзината историја главно се дознава од преданијата, односно од раскажувањата на постарите жители на селото. Внатрешноста на црквата не е оптоварена со предмети и нема поставено класични црковни столови за седење, прилепени до ѕидовите. На левата страна од влезот има минијатурен параклис и една икона со претстава на Света Богородица и синот Христос, а на десната страна се наоѓа владичкиот стол и една маса на која е поставена икона за бакнување. Црковното литие датира од 1936 година. На јужниот внатрешен ѕид не е поставена ниту една икона, а на северниот ѕид се наоѓаат шест мали икони, потпрени до прозорците. Иконостасот е изработен во 1934 година, но нема испишано никакви податоци од зографите. Средната врата кон олтарот, наречена “Царските двери” е изработена во убава резба. На десната страна од “Царските двери” е иконата во голем формат “Господ Исус Христос”, а на јужната врата е иконата “Свети Јован Преттеча”. Лево од “Царските двери” се наоѓа икона од голем формат со претстава на Света Богородица и синот Христос, а на северната страна е иконата “Свети Архангел Михаил”. Иконостасот завршува со малата икона “Света Богородица со синот Христос”. Над “Царските двери” е композицијата “Тајната вечера”, а десно од неа се наоѓаат шест икони од светите апостоли, а лево има шест икони со претстави на Светителите. Најгоре од иконостасот е “Крстот на распнатиот Христос”. Олтарната апсида од надвор е петтострана. Камбанаријата е прилепена за храмот од неговиот северозападен дел.

## [уреди] Култура и настани

К.У.Д “Младост” од Јосифово е едно од најмладите културно-уметнички друштва во Валандовската општина. Формирано е во 1990 година од претседателот Милан Кнежевиќ. Во негов состав работат фолклорната, пејачката, драмскатата и ликовната секција, како и секција за плетење, везење и ткаење. Опфаќа голем број на деца и ученици. За кратко време од своето постоење стана главен носител на културно-забавниот живот во Јосифово и пошироко. Во 1994 година, К.У.Д “Младост” учествуваше на Меѓународниот фестивал на фолклорот во Мармарис, Турција. Во 1995 година зема учество и на државниот фестивал на народни песни и ора “Илинденски денови” во Битола. Во изминативе години ова друштво учествуваше на фолклорни фестивали во Измир-Турција, Србија, Босна итн. К.У.Д “Младост” редовно учествува на сите локални манифестации.

Традиција за Јосифово е турнирот во мал фудбал “Јосифовско лето” кој се одигрува на малиот фудбалски терен во дворот на училиштето Страшо Пинџур. На него земаат учество фудбалски екипи од целиот јужен регион. Турнирот нема фиксен термин, но најчесто се одржува во периодот од 10 - 30 август.

Младите го препознаваат Јосифово и по аматерскиот рок хепенинг “Цале” кој се одржува секоја година на 28 август. Учество на овој настан земаат голем број млади аматерски рок состави од целиот јужен регион и пошироко.

Преземено од "http://mk.wikipedia.org../../../%D1%98/%D0%BE/%D1%81/%D0%88%D0%BE%D1%81%D0%B8%D1%84%D0%BE%D0%B2%D0%BE.html"

Категории: Статии за уредување | Македонски села | Валандовски села | Села во Општина Валандово | Села во Република Македонија

##### Views

- Статија
- Разговор
- Тековна верзија

##### Пребарај